Carlsens første trener: - Var noe helt spesielt med ham
- Magnus hadde en enorm fremgang, og husket alt jeg sa til ham. Man trengte bare å si det én gang, så husket han det, forteller Hansen til VG Nett - samme dag som hans tidligere elev kan nå tidenes høyeste rating under London Chess Classic. Carlsen var ni år gammel da han kontaktet Norges toppidrettsgymnas for å lære mer om sjakk. Der var internasjonal mester Hansen på plass som lærer som en del av siviltjenesten. Da hadde Carlsen 900 i rating.- Ratingen da han var ni år var helt vanlig. Med sjakktalenter er det ikke alltid at det vises om man fanges med en eneste gang. Men når man forstår dynamikken, og det dypere i spillet, da ser man hvem som virkelig har potensial. Og Magnus fikk eksplosiv utvikling, forteller Hansen. Carlsen ble stormester som 13-åring, og har siden forbedret seg jevnt og trutt. - Jeg visste at det var noe helt spesielt med ham, men hva som skulle til for å bli den beste i verden var det vanskelig å tenke på den gang. - Merket du på Magnus Carlsen at han visste at han hadde et helt ekstraordinært talent? - Det tror jeg ikke. Han spurte om det samme som andre barn gjorde. Han gledet seg til å komme over 1000 i rating, som alle andre. Han var ikke høy på pæra. Torbjørn Ringdal Hansen sluttet som trener for Carlsen da han var ferdig i siviltjensten. Siden har han fulgt karrieren både som medspiller for Norge og motspiller i turneringer. Hansen har 2444 i rating. - Hvis han fortsetter kan han passere 2900 poeng. Jeg aner ikke hvor toppen ligger. Fortsetter han som i det siste tar det ikke lang tid før han er over den grensen heller, sier han. - Klarer han ratingrekord i kveld? - Jones er ikke noen spesiell match for Magnus. Han er rett og slett så mye bedre. Og fokuset på rekorden tror jeg ikke han bekymrer seg over i det hele tatt, sier Torbjørn Ringdal Hansen.
Da Magnus Carlsen (22) begynte med sjakk imponerte han ikke spesielt. Så kom en fremgang som ga hans første trener Torbjørn R. Hansen (33) bakoversveis.